Dr. M.J. du Plessis Gereformeerde Kerk Bellville Datum: 9 November (aand).
Lofpsalm 145:1, 10, 11, 12
Psalm 104:1, 2, 19, 20, 21
Skriflesing: Efesiërs 1: 15-23. Lees ook Lukas 20:41-44 en Psalm 110.
Teks: Kategismus Sondag 19. Efesiërs 1:20
Dit is dieselfde kragtige werking van sy mag wat Hy uitgeoefen het toe Hy Christus uit die dood opgewek en Hom in die hemel aan sy regterhand laat sit het.
Dawid het in Psalm 110 geprofeteer van die verwagte Priester-Koning van Israel wat in Sion regeer.
Hy het veral die besondere deel van God se heerskappy beklemtoon waar die Messias saam met God in sy regering en eer opgeneem word.
Profeties het hy gesien hoe die Messias aan God se regterhand sy plek inneem en deel in die wêreldbestuur.
Intussen is Psalm 110 al vervul. Jesus Christus is gebore en in sy omwandelinge op die aarde het Hy geleer dat Hy die beloofde Messias is.
Hoe is dit dan dat Dawid Hom in die Gees Here noem as hy sê: Die Here het tot my Here gespreek: Sit aan my regterhand totdat Ek u vyande gemaak het 'n voetbank van u voete? (Matteus 22:43, 44)
Toe sê Hy vir hulle: Hoe is dit dat hulle sê dat die Christus die seun van Dawid is? En Dawid self sê in die boek van die Psalms: Die Here het tot my Here gespreek: Sit aan my regterhand totdat Ek u vyande gemaak het 'n voetbank van u voete. (Lukas 20:41-43 AFR53)
Paulus getuig in sy brief aan die Efesiërs daarvan. Hy is dan inderdaad ook een wat kan praat oor die plek wat Jesus Christus nou na sy hemelvaart beklee, want hy het Jesus gesien soos Hy nou is. Dit het mos gebeur toe hy op pad was na Damaskus toe.
Ons gaan in hierdie preek aan die volgende aspekte van die hemelvaart aandag gee:
1. Die hemelvaart van Jesus Christus
2. Sit aan die regterhand van God die Vader
3. Jesus u God en Koning
Soos die Here is, voorspel en belowe Hy nie net nie Hy doen ook. Efesiërs 1:20 beskryf hoe Jesus uit hierdie wêreld uit wegbeweeg het na die troon van God die Vader. Die dissipels het dit gesien gebeur. Markus (16:19) beskryf dit so:
Ons het nog verwysings na Jesus se koningskap in die hiernamaals.
So 'n voorbeeld is byvoorbeeld wat met Stefanus gebeur het. Hy was die eerste martelaar in die kerk. Die oomblik toe hy sterf, kry hy die genade dat hy kan sien wat in die hemele gebeur.
Ons het hierdie profesie en sy vervulling nodig sodat ons kan glo, want sonder die bewys van die Here se hemelvaart en sonder die getuienis dat Hy aan die regterhand van God is, kon ons geloof moontlik sy krag verloor het.
Die hemelvaart van Jesus en die plek inneem aan die regterhand van God die Vader is 'n daad waarin Jesus verhoog word. Daarom is dit goed dat ons met groter noukeurigheid gaan ondersoek instel na die betekenis van hierdie gebeurtenis.
Dit was van baie vroeg af die hoogste eerbetoon wat 'n hooggeplaaste persoon iemand anders kon aandoen, as hy die persoon aan sy regterhand laat sit het.
Die regterhand is natuurlik ook 'n teken van liefde. Ons het so 'n voorbeeld in Matteus 25:33 waar die Here Jesus sê dat Hy met die laaste oordeel die skape aan sy regterhand gaan bymekaarmaak, en die bokke aan sy linkerkant.
Die skape aan sy regterhand is die uitverkorenes wat die ewige lewe ingaan, en die bokke aan sy linkerhand is dié wat hel toe gaan.
Versorging en onderhoud word ook deur die beeld van die regterhand uitgebeeld. Psalm 16:11 stel dit treffend dat ons van die Here versadiging en vreugde ontvang, en dat dit uit sy regterhand ons toekom !
Die regterhand is in die Bybel ook die simbool van krag omdat die meeste mense regs is, en sy regterhand dus sterker as die linkerhand.
Dit is 'n troos vir die gelowiges omdat hulle weet dat daardie sterk hand hulle gaan beskerm, maar terselfdertyd is dit 'n dreigement vir die ongelowiges omdat daardie selfde regterhand hulle in die hel gaan gooi.
Jesus Christus het dus al hierdie mag, want Hy sê van die dag van sy verhoor dat hulle almal van daardie dag af die Seun van God sal sien sit aan die regterhand van God se krag, en dat hulle Hom ook sal sien kom met die wolke (Markus 14:62; Lukas 22:69; Handelinge 7:56).
Let net daarop dat die Bybel die saak verskillend stel:
Op ander plekke weer dat Hy aan die regterhand van God sit.
Wanneer Jesus aan die regterhand van God sit, word daarmee Jesus die Regter bedoel. Dit is elke keer sy regterlike mag wat so uitgebeeld word, want wanneer 'n koning op sy troon sit, spreek hy reg oor 'n saak. Dink aan Spreuke 20:8 wat sê:
En deur goedgunstigheid is 'n troon opgerig, en daarop sit een in getrouheid... 'n Regter wat die reg soek, en gou is in geregtigheid.
Hier sien ons Jesus in die Ou Testament al as die regter wat in die finale oordeel oor reg en onreg gaan oordeel.
Die Here bevestig die gesag wat Jesus Christus op hierdie oomblik het waar Hy oor letterlik alles regeer:
. . . hoog bo alle bose mag teen enige ander vorm van gesag waarvan daar sprake mag wees, nie net in hierdie bedeling nie, maar ook in die bedeling wat kom. Aan Hom het God alles onderwerp, Hom bo alles verhef en Hom aangestel as Hoof van die Kerk (Efesiërs 1:21, 22).
Kyk nou na die betekenis daarvan dat Jesus aan die regterhand van God is. Daarmee word Hy aan die Vader gelyk, omdat Hy die eer en die gesag van die Vader deel.
Die woord "Almagtige" beteken in Grieks "die natuurlike krag of outoriteit of bekwaamheid om werke te doen en af te rond".
Die verhoging van Jesus en sy mag om te kan regeer, word geteken daarin dat Hy aan die regterhand van God staan.
Hy staan aan die hoof van alle regering.
Hy staan sodat Hy bo-oor die kwaad kan troon. "Sy vyand is 'n voetbank voor sy voete."
'n Groter troos as dit sal mens moeilik vir iemand kan aanbied. U sien almal hoe lyk die gees van ons wêreld, en die gees van die mense wat in hierdie wêreld leef.
Alles staan skeef en siek.
Maar daar kom 'n dag wanneer al hierdie dinge gaan end kry.
Die vloek van die sondeval gaan opgehef word wanneer die verhoogde Christus op die wolke verskyn.
Daarom bly ons steeds glo dat Jesus opgevaar het na die hemel toe, en dat Hy sit aan die regterhand van God die almagtige Vader. Hierdie deel van ons belydenis is die krag van ons geloof vir die toekoms: Die krag van God self, omdat dit sy genade aan ons openbaar. Dit openbaar ook die liefde wat Hy vir ons gee, totdat Hy ons soos sy kudde aan sy regterhand vergader tot in ewigheid.